Чиа семе

**Чиа семето** е семе на растението Salvia Hispanica – цветна билка која припаѓа на семејството усноцветни растенија (*Lamiaceae*). Оригинално води потекло од централен и јужен Мексико, како и северна Гватемала, иако се раширило во други држави – Индија, Парагвај, Виетнам кои денес се меѓу најголемите извозници на чиа семе. Чиата станува се поактуелен избор во исхраната поради високата содржина на омега-3 масни киселини и растителни влакна. Ова семе исто има висока концентрација на протеини и есенцијални амино-киселини, кои го прават богат извор на биоактивни пептиди. 
Чиа семињата се мали, со должина од околу 2 милиметри и јајцевидна форма. Најчесто доаѓаат во црна боја, но постојат бели и кафеави семиња, без некоја разлика во нивната нутритивна вредност.

## Потекло и историја

Чиа семето е познато уште од времето на древните култури и било широко користено како извор на храна од Маите и Ацтеките. Поради неговите карактеристики и значајност во секојдневниот живот, Маите го нарекле „Чиа“, што значи „сила“. Подоцна го користат и други цивилизации.  

Чиа семето било консумирано цело, се мешало во пијалоци и храна, се претворало во брашно, се користело и во лекови. Често наоѓало примена во свети ритуали и се верувало дека дава натприродни моќи. По колонизацијата на регионот, Шпанците го забраниле поради неговите религиозни употреби.

Со почеток во доцниот 20-ти век, околу 1980-тите години, чиа семето повторно станало достапно за широка употреба, кога се дознало за неговите нутритивни вредности. Денес се користи како локален деликатес во многу култури и е омилен додаток во исхраната за луѓе ширум светот.
## Хранлива вредност
Препорачана дневна доза на чија семе е околу 2-3 лажици (~24 грама). Две лажици чиа (приближно 24 грама) содржат околу 117 калории, 4 грама протеини, 8 грама растителни влакна и околу 4.2 грама омега-3 масни киселини. Оваа количина покрива 15% од препорачаната дневна вредност на калциум, 25% на манган и 23% на фосфор.  

Понатаму, чиата е богата со антиоксиданси, вклучително токофероли, каротеноиди, фитостероли и полифенолни соединенија. Антиоксидансите играат клучна улога за одржување на здраво тело без болести. 

Чиа семињата ги содржат сите 9 есенцијални амино-киселини. Протеините во чиата можат да помогнат во стабилизирање на нивото на шеќер во крвта и да обезбедат постојан извор на енергија. 

## Употреба
Лесно е да се имплементираат чиа семиња во исхраната. Чиа семињата се **хидрофилни** („водољубиви“) и можат да апсорбираат 10-12 пати од својата тежина во вода. Формираат желатинска сусптанца која е популарен избор во разни десерти и пијалоци, а може да се јаде и суво чиа семе, да се претвори во чиа брашно или да се користи како згуснувач.
 
1. Додаток во пијалоци
*	Чиа семето често се користи потопено во чај, сокови, па дури и вода.
2.	Чиа пудинг 

*   Здрав оброк со растително млеко (може да се користи и животинско), засладувач, најчесто прелиен со овошје. Меѓу најпопуларните чиа десерти.
3.	Чиа смути
*   Чиата скоро секогаш може да се додаде во смути, но прво треба да се потопи во вода сè додека не набабри. Вака пијалокот ќе добие желатинска структура.
4.	Опции во секојдневни јадења
*   Чиа леб, чиа крекери, додаток во салати, чиа мармалад, чиа житарки и друго.
5.	Алтернативни во исхрана
*   Чиа семињата се популарни алтернативи во вегански и вегетеријански диети, најчесто како алтернатива за јајца.
## Здравствени придобивки
Чиа семето претставува одличен избор бидејќи содржи многу витамини и минерали: има повеќе калциум од кравјо млеко, повеќе железо од спанаќ, повеќе калиум од банана, повеќе омега-3 од лосос (растителни омега-3, наспроти животинските кај лососот) а содржи и цинк, магнезиум, фосфор и витамини од **Б-групата**. 

*Омега-3 масните киселини во семето помагаат при одржување на здравјето на мозокот и срцето и е докажано дека го намалуваат воспалението. 
*Во една порција чиа семе (две до три лажици) има околу 10 грама растителни влакна кои помагаат во варењето и ја омекнуваат столицата. 
*Според некои студии, доволна количина на растителни влакна придонесува за намален ризик на коронарна срцева болест, дијабетес од тип 2 и неколку видови на рак. Растителните влакна го намалуваат лошиот холестерол. 
*Според некои трудови, антиоксидансите во чиата можат да заштитат против инфламација, дијабетес, рак, срцева и Алцхајмерова болест. 
*Неодамнешно истражување пронајде дека чиата го намалила крвниот притисок кај лица со дијабетес и хипертензија во период од 12 недели. 

*Чиата придонесува за здравје на коските преку калциумот, фосфорот и магнезиумот кои ги содржи. 
*Една студија пронајде дека луѓето кои пиеле јогурт со чиа чувствувале поголема заситеност од луѓе кои пиеле јогурт без чиа. Со додатокот на чиата се намалиле внесените калории. 
*Треба да се избегнува јадењето на големи количини на чиа семе, поради дигестивни симптоми како дијареја и слично. 
## Наводи

Категорија:Исхрана